KIRJALLINEN KYSYMYS E-3640/02 esittäjä(t): Juan Ojeda Sanz (PPE-DE), Manuel Pérez Álvarez (PPE-DE)ja Roy Perry (PPE-DE) komissiolle. Eläkkeiden tarkistaminen Gibraltarilla.



Virallinen lehti nro 137 E , 12/06/2003 s. 0225 - 0226



KIRJALLINEN KYSYMYS E-3640/02 esittäjä(t): Juan Ojeda Sanz (PPE-DE), Manuel Pérez Álvarez (PPE-DE)ja Roy Perry (PPE-DE) komissiolle (17. joulukuuta 2002) Aihe: Eläkkeiden tarkistaminen Gibraltarilla Esitin 3. heinäkuuta 2001 komissiolle kysymyksen (P-1962/01(1)) Gibraltarilla aiemmin työskennelleiden espanjalaisten eläkkeistä, joita ei ole Gibraltarilla aiemmin työskennelleiden eläkeläisten yhdistyksen ALPEGin laskelmien mukaan nostettu eikä tarkistettu vuoden 1990 jälkeen. Näitä eläkeläisiä syrjitään siis yhteisön lainsäädännön mukaan heidän asuinpaikkansa vuoksi. Haluamme muistuttaa komissiota tämän vastauksesta kyseiseen kysymykseen, jossa se ilmoitti tarkastelevansa parhaillaan kyseistä asiaa yhteisön lainsäädännön valossa (Anna Diamantopouloun komission puolesta 4. syyskuuta 2001 antama vastaus). Onko komissio saanut Yhdistyneen kuningaskunnan viranomaisilta uusia yksityiskohtaisia tietoja Gibraltarin eläkkeiden tarkistamisesta? Mitä toimenpiteitä komissio aikoo toteuttaa tai on jo toteuttanut? (1) EYVL C 40 E, 14.2.2002, s. 150. Anna Diamantopouloun komission puolesta antamayhteinen vastauskirjallisiin kysymyksiin E-3544/02 ja E-3640/02 (21. tammikuuta 2003) Esitetyt kysymykset koskevat Gibraltarin hallituksen vastuulle kuuluvia eläkkeitä sekä ongelmia, joita tarkistusten ja indeksoinnin puuttuminen aiheuttaa. Kuten arvoisat parlamentin jäsenet muistuttavat, aiheesta on jo aiemmin esitetty kirjallisia kysymyksiä. Tuolloin komissio vastasi, että sen on tarkoitus kerätä Yhdistyneen kuningaskunnan viranomaisilta asiaa koskevia lisätietoja. Jotta esitettyihin kysymyksiin on mahdollista vastata täsmällisesti, on ensin keskityttävä kyseessä olevaan tapaukseen. On paikallaan muistuttaa, että Gibraltarin sosiaalivakuutusrahasto (Gibraltar Social Insurance Fund, GSIF), jonka Gibraltarin hallitus perusti työntekijöiden eläkkeiden maksamista varten Yhdistyneen kuningaskunnan siirtokuntaan, teki konkurssin vuonna 1993. Sen jälkeen eläkkeiden maksaminen siirtyi Yhdistyneen kuningaskunnan hallitukselle, joka jäädytti maksettavat summat. Summat jäädytettiin yhteisön säännösten mukaisesti kaikkien eläkkeellä olevien työntekijöiden osalta kansalaisuudesta riippumatta. On syytä muistaa, että asetuksissa (ETY) N:o 1408/71(1) ja (ETY) N:o 574/72(2) säädetään ainoastaan jäsenvaltioiden eri sosiaaliturvajärjestelmien yhteensovittamisesta sosiaalisen suojelun tarjoamiseksi unionin sisällä liikkuville henkilöille. Näin ollen jäsenvaltioilla on yksinomainen toimivalta päättää annettujen etuuksien myöntämisedellytyksistä yhteisön lainsäädännön ja varsinkin syrjimättömyysperiaatteen mukaisesti. Arvoisat parlamentin jäsenet tuovat myös esiin kaksi Gibraltarin hallituksen myöntämää etuutta: vanhusten avustuksen (Elderly Persons Allowance, EPA) ja kotitalousavustuksen (Household Cost Allowance, HCA). Esitetyissä kysymyksissä tarkoitetaan lähinnä näiden kahden etuuden oikeudellista luonnetta. Näissä tapauksissa on määritettävä, onko näiden maksuihin perustumattomien etuuksien olemassaolo ja myöntäminen keino kiertää eläkkeiden indeksointia yhteisön säännösten vastaisesti, koska etuuksien saamiseksi asetetaan asumista koskeva ehto. Yhdistyneen kuningaskunnan viranomaisten toimittamista tiedoista käy ilmi, että molemmat etuudet kuuluvat sosiaalihuollon alaan eli jäävät sosiaalivakuutuksen ja siten myös yhteisön säännöstön ulkopuolelle. Vanhusten avustuksen antaa yksityinen hyväntekeväisyysorganisaatio, Community Care Limited, joka jakaa Gibraltarin hallituksen varoja seuraavin ehdoin: avustuksen saajan on oltava 65 vuotta täyttänyt Gibraltarin asukas, joka on asunut Gibraltarilla ainakin kymmenen vuotta viimeksi kuluneiden kahdenkymmenen vuoden aikana. Kyseinen henkilö ei saa saada maksuihin perustuvaa eläkettä eikä sosiaalihuollon etuutta, joka ylittää vanhusten avustuksen määrän. Yhdistyneen kuningaskunnan viranomaisten mukaan etuus on häviämässä. Sen saajia on nykyisin noin sata. Kotitalousavustus on tarkoitettu vanhusten kotitaloustarvikkeista aiheutuvien kulujen kattamiseen. Etuuden myöntämiskriteerit perustuvat asumiseen ja tuloihin. Community Care Limited vastaa myös tämän etuuden hallinnoinnista. Edellä selostetusta voidaan päätellä, että kyseiset kaksi etuutta kuuluvat sosiaalihuollon piiriin oikeudellisen luonteensa ja myöntämiskriteeriensä vuoksi. Näin ollen ei ole osoituksia kansalaisuuteen perustuvasta syrjinnästä. On myös todettava, että sosiaalihuolto ei kuulu yhteisön säännösten soveltamisalaan, kuten asetuksen (ETY) N:o 1408/71 1 artiklan 4 kohdassa selvästi säädetään. Maksuihin perustuvien eläkkeiden osalta komissio ei ole havainnut minkäänlaista työntekijöiden kansalaisuuteen perustuvaa syrjintää. Etuudet on jäädytetty kaikilta Gibraltarilla työskennelleiltä entisiltä työntekijöiltä, olipa heillä Yhdistyneen kuningaskunnan tai Espanjan kansalaisuus. (1) Neuvoston asetus (ETY) N:o 1408/71, annettu 14. kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä, EYVL L 149, 5.7.1971. (2) Neuvoston asetus (ETY) N:o 574/72, annettu 21. maaliskuuta 1972, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä, EYVL L 74, 27.3.1972.